**La păscut boboci**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spre toloacă, opt boboci

Merg în rând, încetişor.

La păscut pornesc cuminţi,

Cu Grivei în fruntea lor.

– Mâr-r-r-r… se-opreşte cuţu-n loc,

Încă nu v-aţi rătăcit?

Ce boboci ascultători…

Ne oprim, căci am sosit.

Câtă iarbă, câte flori,

Uite şi un fluturaş.

Luaţi seama la albine

Căci roiesc azi pe imaş.

Nu le supăraţi, vă rog,

Ca să nu vă pună ac.

Nu-ndrăzniţi să vă porniţi

Fără mine înspre lac…

Stă Grivei culcat în iarbă

Căci e cald şi e plăcut.

Mâine o să ia şi mieii,

Cu bobocii la păscut…